arnastofnun/IGC-2024 huggingface dataset:
Arnarstapi (Skagafjörður)

Arnarstapi er smáhóll á austurbrún Vatnsskarðs í Skagafirði, hóllinn stendur norður af Víðimýrarseli, rétt við þjóðveginn. Af Arnarstapa er gott útsýni yfir meginhluta Skagafjarðar. Arnarstapa er getið í Þórðar sögu hreðu en í sögunni segir að þar börðust þeir Þórður og Eindriði stýrimaður. Barðist Þórður þar við sex menn og drap alla nema Eindriða sem hann særði þó nær til ólífis en flutti hann síðar til læknis og lét græða sár hans. Á Arnarstapa er minnisvarði um Stephan G. Stephansson, gerður úr hlöðnu grjóti. Minnisvarðann prýða þrjár lágmyndir eftir listamanninn, af Stephani ungum, miðaldra og öldruðum manni. Minnisvarðinn var reistur 1953. Skammt fyrir neðan Arnarstapa voru "Brekkuhús", beitarhús frá Brekku. Þar bjó stundum húsmennskufólk og þar andaðist skáldið Hjálmar Jónsson frá Bólu árið 1875.
Ingvar Carlsson

Ingvar Carlsson (f. 9. nóvember 1934) sænskur stjórnmálamaður sem var forsætisráðherra Svíþjóðar í tvígang. Fyrst á árunum 1986 til 1991 en þá tók Carl Bildt við forsætisráðuneytinu, og svo á árunum 1994 til 1996 þegar Göran Persson tók við. Ingvar var einnig formaður sænska jafnaðarmannaflokksins á árunum 1986 til 1996.
Martha Ásdís Hjálmarsdóttir

Martha Ásdís Hjálmarsdóttir er prófessor í lífeindafræði við Námsbraut í lífeindafræði við Læknadeild Háskóla Íslands og er þar námsbrautarstjóri.

Ferill.

Martha lauk stúdentsprófi frá Menntaskólanum á Akureyri 1971, prófi í lífeindafræði frá Tækniskóla Íslands 1973 og doktorsprófi í líf- og læknavísindum frá Háskóla Íslands 2016. Hún varð fyrsti lífeindafræðingurinn sem lauk doktorsprófi frá Háskóla Íslands. Doktorsritgerð hennar ber heitið "Faraldsfræði pneumókokka með minnkað næmi fyrir penisillíni á Íslandi."

Að loknu námi í lífeindafræði hóf hún störf sem lífeindafræðingur á Sýkla- og veirufræðideild Landspítalans og er þar enn í hlutastarfi sem fræðslustjóri. Kennsluferill hennar hófst 1982 en þá tók hún þátt í skipulagningu og kennslu lífeindafræði til BS prófs við Tækniskóla Íslands. Luku fyrstu lífeindafræðingarnir BS prófi 1985 og varð TÍ þar með fyrsti skólinn á Norðurlöndum sem bauð upp á grunnnám í lífeindafræði til BS gráðu. Martha hóf síðan störf við Háskóla Íslands 2005 þegar kennsla í lífeindafræði fluttist þangað. Jafnframt kennslu var hún ráðin námsbrautarstjóri Námsbrautar í lífeindafræði og leiddi hún skipulagningu kennslunar í HÍ bæði í grunn- og framhaldsnámi. Námsbrautin var sú fyrsta á Norðurlöndum til að bjóða upp á samfellt nám í greininni til MS gráðu. Kennsla Mörthu er einkum á sviði sýklafræði. Árið 2019 fékk hún framgang í starf prófessors við Læknadeild.

Rannsóknir.

Meginþráður rannsókna hennar varðar sýklalyfjaónæmi baktería. Undanfarin ár hafa rannsóknir hennar fyrst og fremst snúist um faraldsfræði penisillín ónæmra pneumókokka, eiginleika ónæmra klóna og áhrif pneumókokkabólusetningar á útbreiðslu þeirra. Jafnframt hefur hún stundað rannsóknir á bakteríuvirkni ýmissa náttúrlegra efna og afleiðum af þeim í samstarfi við kennara og nemendur í lyfjafræði.

Félagsstörf og viðurkenningar.

Martha hefur verið virk í félagstarfi lífeindafræðinga og átt sæti í fjölmörgum nefndum og stjórnum sem fara með málefni því tengd. Meðal annars var var hún formaður Félags lífeindafræðinga 1988-1993 og formaður Bandalags Háskólamanna 1996-1998. Hún varð fyrst kvenna á Íslandi til að vera kosin formaður í heildarsamtökum launamanna. Hún var í stjórn alþjóðasamtaka lífeindafræðinga (IFBLS) 1994-2004 og forseti samtakanna 2000-2002. Árið 2016 veittu samtökin henni viðurkenningu fyrir framúrskarandi framlag til lífeindafræði á alþjóðavettvangi.

Æska og einkalíf.

Martha er dóttir Hjálmars Ágústssonar verkstjóra og fiskmatsmanns og Svandísar Ásmundsdóttur húsmóður og skrifstofumanns. Hún er gift Þorsteini A. Jónssyni, skrifstofustjóra Hæstaréttar, og eiga þau synina Hjálmar lækni og Magna hönnuð og kaupmann og fimm barnabörn.
Kamloops

Kamloops er borg í suður-Bresku-Kólumbíu í Kanada. Íbúar eru um 100.000 (2019).

Vegna regnskugga frá fjöllum er loftslag þar þurrt. Borgin stendur við tvær kvíslar Thompson-fljóts en nafnið Kamloops kemur úr máli Shuswap-frumbyggja og þýðir "þar sem fljót mætast".

Í maí 2021 fundust grafir 215 frumbyggjabarna sem voru í Kamloops Indian residential school. En börn af þeim uppruna voru tekin frá foreldrum sínum í Kanada til að aðlaga þau að evrópskri innflytjendamenningu; þau látin læra ensku eða frönsku og beitt ofbeldi.
Fagrifoss

Fagrifoss er foss sem er í óbyggðum 25 km norðvestur af Kirkjubæjarklaustri. Hann liggur skammt frá veginum sem fer að Lakagígum.
Zeitgeist-hreyfingin

Zeitgeist hreyfingin er alþjóðleg grasrótarhreyfing sem gengur út á sjálfbærni. Hún stundar samfélagslega og meðvitundarvakningar-aðgerðastefnu í gegnum netkerfi svæðisbundna hópa, verkefnateyma, árlegra viðburða og góðgerðastarfsemi. Hún styðst við þá röksemd að efnahagskerfi heimsins í dag og núverandi tengsl mannsins við náttúruna og auðlindir jarðar séu geigvænlegar og ekki í samræmi við sjálfbæra afkomu.

Hreyfingin kynnir skiptingu á markaðshagkerfum, sem byggist t.d. á peninga- og vöruskiptum, út fyrir, eftir-skortshagkerfi sem er einnig þekkt sem auðlindahagkerfi byggt á lögmálum náttúrunnar.

Einnig hefur hreyfingin staðbundinn hóp á Íslandi.
Chiafræ

Chiafræ eru æt fræ af jurtinni Salvia hispanica sem er blómplanta af varablómaætt upprunnin í Mið-Ameríku eða af skyldri jurt Salvia columbariae sem er frá suðvesturríkjum Bandaríkjanna og Mexíkó. Chiafræ eru egglaga og grá með svörtum og hvítum blettum og eru um 1 mm að þvermáli. Fræin draga í sig vatn og geta tekið upp 12 sinnum þyngd sína af vökva. Fæða og drykkir með chiafræum eru því oft eins og gel.

Chiafræ voru frá fornu fari mikilvæg fæða frumbyggja Ameríku. Chia-fræ innihalda mikið af Omega 3 og Omega 6 fitusýrum, trefjum og próteini.
Petsamo

Nykruætt (fræðiheiti "Potamogetonaceae") er ætt fjölæra vatnajurta. Sumar vaxa alveg í kafi en sumar að nokkru leyti. Blöð sem fljóta á vatni (flotblöðin) eru frábrugðin þeim sem eru á kafi. Blómin er smá, oftast í axi.

Það eru um 110 tegundir sem deilast á yfir sex ættkvíslir. Stærsta ættkvíslin er nykrur (Potamogeton) innan hennar eru um 100 tegundir.

Nykrur eru mikilvæg fæða og búsvæði fyrir ýmis vatnadýr.

Tegundir af nykruætt sem finnast á Íslandi.

Áður töldust jurtir af ættkvíslunum Zostera og Ruppia til Til nykruættar (Potamogetonaceae) en þær teljast nú eigin ættir, Zosteraceae og Ruppiaceae. Þannig teljast vogajurt (Ruppia cirrhosa) og lónajurt(Ruppia maritima) núna til hnotsörvaættar (Ruppiaaceae).
Notendastýrð persónuleg aðstoð

Notendastýrð persónuleg aðstoð (NPA) er velferðarþjónusta til handa einstaklingum sem þurfa aðstoð vegna veikinda eða fötlunar. Aðstoðin skal vera skipulögð á forsendum þeirra sem nota þjónustuna og undir þeirra verkstýringu og verkstjórn. Ef fötlun eða veikindi notandans koma í veg fyrir að hann annist sjálfur verkstjórn skal hann eiga rétt á aðstoð við verkstjórnina. Þjónustan skal vera heildstæð og krefst samhæfingar af hálfu félags-, heilbrigðis-, og menntamála.

Notendastýrð persónuleg aðstoð er veitt á grundvelli samnings milli sveitarfélags og einstaklingsins sem notar þjónustuna. Þjónustan byggir á hugmyndafræði um sjálfstætt líf (e. Independent living) og þau sem nota aðstoðina stýra sjálf fyrirkomulagi þjónustunnar og ákveða sjálf hver veitir aðstoðina og hvernig hún er skipulögð. Aðstoðin getur verið veitt inn á heimili einstaklings, á vinnustað eða öðrum þeim vettvangi sem notandinn ákveður. Með notendastýrði persónulegri aðstoð minnkar þörfin á því að fatlaðir og eða langveikir einstaklingar dveljist á stofnunum.

NPA-miðstöðin er umsýsluaðili með samningum um notendastýrða persónulega aðstoð á Íslandi og hefur miðstöðin starfsleyfi frá félagsmálaráðuneytinu.

Tenglar.

Heimasíða NPA-miðstöðvarinnar (skoðað 1. október 2019)
Havnar Bóltfelag

Havnar Bóltfelag eða HB er færeyskt knattspyrnufélag frá Þórshöfn félagið var stofnað árið 1904. Félagið er stærsta og sigursælasta félag Færeyja með um það bil 1000 meðlimi. Þeir unnu sinn fyrsta færeyjameistaratitil árið 1955. Tveir Íslendingar hafa þjálfað liðið, þeir Heimir Guðjónsson og Kristján Guðmundsson

Leikmannahópur.

"Dagsettning 21. júni 2020."

("Fyrirliði")
Suðurlandsbraut

Suðurlandsbraut er löng og fjölfarin umferðargata í Reykjavík.

Götunni má lýsa þannig að hún sé miðsvæðis í borginni og liggi milli austurs og vesturs.

Í vestri tengist hún Laugavegi á mörkum Kringlumýrarbrautar. Í austri tengist hún Skeiðarvogi í átt að Miklubraut en heldur einnig áfram í átt að Sæbraut.
Susan Sarandon

Susan Abigail Sarandon (f. 4. október 1946) er bandarísk leikkona og aðgerðarsinni. Hún hefur hlotið fjölmörg verðlaun á leikferli sínum, m.a. Óskarsverðlaun, bresku BAFTA verðlaunin og verið tilnefnd níu sinnum til Golden Globe verðlaunanna. Susan er einnig kunn fyrir pólitíska baráttu sína og var útnefnd sem góðgerðarsendiherra UNICEF árið 1999.

Heimild.

Fyrirmynd greinarinnar var „"Susan Sarandon"“ á ensku útgáfu Wikipedia. Skoðað 4. október 2019.
Eþíópíska valdaránstilraunin 1960

Árið 1960 var tilraun til valdaráns í Eþíópíska keisaradæminu 13. desember.

Fjórir samsærismenn stóðu að baki Byltingarráðinu, en bræðurnir Germame Neway og hershöfðinginn Mengistu Neway, yfirmaður keisaravarðliðsins, leiddu tilraunina og reyndu að hrinda keisaranum Haile Selassie af stóli. Leiðtogar valdaránsins tilkynntu um myndun nýrrar ríkisstjórnar undir stjórn elsta sonar Haile Selassie, krónprinsins Asfaw Wossen, sem myndi taka á fjölmörgum efnahagslegum og félagslegum vandamálum, en á þessum tímapunkti var keisarinn staddur erlendis. Byltingarráðið náði tökum á höfuðborg keisaradæmisins, Addis Abeba, og tók nokkra ráðherra og aðra mikilvæga aðila í gíslingu. Þrátt fyrir að allt gengi smurt í fyrstu snerist meirihluti íbúa og hersins gegn valdaráninu og þann 17. desember höfðu fylkingar hliðhollar Haile Selassie náð aftur stjórn á Addis Ababa. Að minnsta kosti 300 manns voru drepnir vegna valdaránstilraunarinnar.

Valdaránstilraunin er talin alvarlegasta ógnin við stjórn Haile Selassie frá því hann tók við völdum 1941 þar til hann missti þau 1974 eþíópísku byltingunni.
Hjörtur Hermannsson

Hjörtur Hermannsson er íslenskur knattspyrnumaður sem spilar með Pisa og íslenska landsliðinu. Hann var valinn í hópinn fyrir EM 2016.
Victor Pálsson

Guðlaugur Victor Pálsson er íslenskur knattspyrnumaður sem spilar sem miðjumaður fyrir DC United í MLS og fyrir íslenska landsliðið.

Guðlaugur getur einnig leyst af sem varnarmaður.

Guðlaugur Victor er portúgalskur í föðurætt.
Jón Guðni Fjóluson

Jón Guðni Fjóluson er íslenskur knattspyrnumaður sem spilar fyrir SK Brann í Noregi sem varnarmaður og fyrir íslenska landsliðið.
Böggvisstaðafjall

Böggvisstaðafjall er fjall og fólkvangur vestur af Dalvík sem stofnaður var árið 1994. Það er vinsælt útivistarsvæði og hluti fólkvangsins er skíðasvæði. Stærð fólkvangsins er 305,9 ha. Fjallið afmarkast af Holtsdal í suðri og Böggvisstaðadal í norðri. Kollur þess er 773 m upp af Dalvík. Það fer hækkandi inn með dölunum og nær 1091 m hæð innst.
Sebastián Piñera

Miguel Juan Sebastián Piñera Echenique (f. 1. desember 1949) er síleskur stjórnmálamaður og fyrrverandi forseti Síle. Hann gegndi embættinu tvívegis, frá 2010 til 2014 og frá 2018 til 2022.

Piñera er sonur stjórnmálamanns úr síleska Kristilega demókrataflokknum og er menntaður í viðskiptaverkfræði og hagfræði. Árið 2019 mat "Forbes" eignir Piñera upp á andvirði um 2,8 milljóna Bandaríkjadala. Samkvæmt því er Piñera einn ríkasti maður Síle. Piñera er fyrsti hægrisinnaði forseti Síle frá endalokum einræðisstjórnar Augusto Pinochet árið 1990 og fyrsti hægrimaðurinn til að ná lýðræðislegu kjöri á forsetastól landsins frá árinu 1958.

Í október árið 2019 brutust út fjöldamótmæli gegn stjórn Piñera í Santíagó. Mótmælin beindust í upphafi gegn verðhækkun á lestarmiðum en tóku fljótt á sig breiðari mynd með kröfum mótmælenda um bættar almenningsþjónustur og bætt lífsskilyrði. Piñera lýsti yfir neyðarástandi og lét senda síleska herinn á vettvang til að hafa hemil á mótmælendunum. Var þetta í fyrsta sinn sem herinn var kallaður út á götur Síle frá falli einræðisstjórnarinnar. Þann 22. október höfðu að minnsta kosti 15 mótmælendur látið lífið í átökum við hermenn. Piñera hefur reynt að miðla málum, meðal annars með því að draga verðhækkunina til baka og lýsa yfir hækkun á lágmarkslaunum í landinu en tillögur hans hafa ekki nægt til að sefa mótmælendurna. Þann 26. október mótmæltu um milljón manns í Santíagó Piñera og voru þetta talin fjölmennustu mótmæli í sögu landsins.

Í Pandóruskjölunum árið 2021 var upplýst um sölu á námufyrirtækinu Dominga, sem var í eigu barna Piñera, á fyrsta kjörtímabili hans árið 2010. Í kjölfarið hóf embætti ríkissaksóknara rannsókn á kröfum vegna sölunnar og á ásökunum um að Piñera hefði notað skrifstofu sína til persónulegra viðskipta í embætti. Stjórnarandstaðan á þingi Síle bar jafnframt fram embættiskæru gegn Piñera vegna málsins þann 13. september 2021.
Borgarastyrjöldin í Kambódíu

Borgarastyrjöldin í Kambódíu var borgarastyrjöld í Kambódíu þar sem áttust við Rauðu kmerarnir (Kommúnistaflokkur Kampútseu) studdir af Norður-Víetnam og Víet Kong, og stjórnarher Kambódíu studdur af Suður-Víetnam og Bandaríkjunum. Styrjöldin hófst með aðgerðum Rauðu kmeranna 17. janúar 1968.

Norodom Sihanouk konungur hafði áður skorið á stjórnmálatengsl við Bandaríkin 1965 og heimilað Alþýðulýðveldinu Kína að nota landið fyrir hergagnaflutninga til Norður-Víetnam. Samskiptin við Kína versnuðu hratt þegar Víet Kong-liðar tóku að nota landið fyrir herflutninga. Sihanouk snerist þá hugur og tók aftur upp samband við Bandaríkin. Hann heimilaði Bandaríkjaher að gera loftárásir á stór svæði í norðurhluta Kambódíu.

Mótmæli gegn Víet Kong urðu til þess að Sihanouk var steypt af stóli 1970 og Lon Nol tók við völdum með herforingjastjórn. Bandaríkin studdu þessa stjórn með umfangsmiklum sprengjuárásum sem bitnuðu bæði á Rauðu kmerunum og almennum borgurum og með efnahagsaðstoð. Eftir fimm ára harða bardaga tókst Rauðu kmerunum að leggja höfuðborgina Phnom Penh undir sig. Lon Nol sagði af sér 1. apríl 1975 og Bandaríkjamenn hörfuðu með lið sitt frá landinu 12. apríl. Þann 17. var gefin út skipun um vopnahlé. Um leið hófst þjóðarmorðið í Kambódíu með fjöldaaftökum á pólitískum andstæðingum Rauðu kmeranna og fjöldamorðum á almennum borgurum.
Nafnaþjónn

Nafnaþjónn (e. Domain Name System, DNS) er internet þjónusta sem þýðir á milli IP-tölu og netslóðar.

Þegar notandi skrifar inn netslóð í vefskoðara eða annað forrit sem hefur samskipt á internetinu þá þarf tölvan að vita við hvaða tölvu hún á að tala. Tölvur nota IP-tölur til að tala saman, ekki netföng, og þegar notandi biður tölvuna sína um að senda skilaboð á ákveðið netfang þá spyr tölvan fyrirframtilgreindan nafnaþjón hver IP-talan á þessu netfangi sé.

Nafnaþjónar geta verið almennir eins og t.d. nafnaþjónar hjá internet söluaðilum, Google er með opinn nafnaþjón á IP tölunni 8.8.8.8, Cloudflare er líka með nafnaþjón á IP tölunni 1.1.1.1. Einnig geta nafnaþjónar starfað innan staðarnets, t.d. innan fyrirtækja. Þetta er þægilegt þegar komnar eru margar tölvur á vinnustaðinn og kerfisstjórar nafngreina þá vélarnar til að stjórna þeim í stað þess að muna hvaða tölva hefur hvaða IP tölu.
Hong Kong-dalur

Hong Kong-dalur (merki: HK$; kóði: HKD) er opinber gjaldmiðill í Hong Kong. Einn dalur skiptist í 100 sent. Gjaldeyrisráð Hong Kong hefur umsjón með gjaldmiðlinum og er í reynd seðlabanki fyrir Hong Kong.

Bankar sem hafa leyfi gjaldeyrisráðsins mega gefa út sína eigin seðla til almennra nota í Hong Kong. Bankarnir þrír, HSBC, Bank of China (Hong Kong) og Standard Chartered Hong Kong gefa út seðla með eigin hönnun með upphæðunum HK$20, HK$50, HK$100, HK$500 og HK$1000 þar sem seðlar með sömu upphæð líkjast hver öðrum. 10 dala seðlar og mynt er aðeins gefin út af stjórnvöldum Hong Kong.

Í apríl 2016 var Hong Kong-dalur 13. mest notaði gjaldmiðill heims í gjaldeyrisviðskiptum. Dalurinn er líka notaður í Maká samhliða Makápatökum. Lengst af hefur Hong Kong-dalur verið bundinn silfurfæti eða sterlingspundi. Frá 1983 hefur dalurinn verið bundinn við Bandaríkjadal með vikmörkum.
Mersey

Mersey er fljót í norðvestur-Englandi. Uppruni þess er þar sem Tame- og Goyt-fljót renna saman við Stockport. Ósar þess eru við Liverpool þar sem hún tæmist í Liverpool-flóa. Í dægurmenningu var talað um Mersey-beat þ.e. tónlist úr Liverpool eftir miðja 20.-öld (Bítlarnir voru frægastir úr þeirri senu).

Mersey myndaði sögulega landamörk Lancashire og Cheshire.
Makrílaætt

Makrílaætt (fræðiheiti "Scombridae") er ætt uppsjávarfiska og innan ættarinnar eru margir mikilvægir matfiskar svo sem makrílar, túnfiskar og bonito fiskar. Innan ættarinnar eru 51 tegund sem allar nema ein eru í ættkvíslinni Scombrinae en ein tegund tilheyrir ættkvíslinni Gasterochismatinae. Fiskar af makrílaætt eru frá 20 sm eyjamakríl og allt upp í 4,58 m bláuggatúnfisk.
Merki Hong Kong

Merki Hong Kong var tekið upp árið 1997 eftir að Alþýðulýðveldið Kína tók við stjórn sérstjórnarhéraðsins Hong Kong. Merkið er eins og fáni Hong Kong, með orkídeu í miðjum hring en umhverfis hringinn er nafn héraðsins „Hong Kong“ ritað með hefðbundnum kínverskum táknum og latínuletri.
Robert Reich

Robert Bernard Reich (f. 24. júní 1946) er bandarískur hagfræðingur, háskólakennari, rithöfundur og þjóðfélagsrýnir. Hann vann fyrir ríkisstjórnir Gerald Ford, Jimmy Carter og Bill Clinton. Hann var atvinnumálaráðherra frá 1993 til 1997. Hann var í ráðgjafahópi Barack Obama um efnahagmál. Reich var prófessor við Berkley-háskóla frá 2006 og áður var hann prófessor við Harvard-háskóla og prófessor við Heller School for Social Policy and Management við Brandeisháskólann. Hann hefur verið í ritstjórn ýmissa tímarita svo sem "The New Republic", "The American Prospect" , "Harvard Business Review", "The Atlantic", "The New York Times og The Wall Street Journal".

Reich hefur gefið út 18 bækur, þar á meðal eru metsölubækurnar "The Work of Nations", "Reason", "Saving Capitalism", "Supercapitalism", "Aftershock: The Next Economy and America's Future og Beyond Outrage". Hann stýrir félagasamtökunum Common Cause og skrifar eigin hugleiðingar um þjóðfélgsmál og hagfræði á Robertreich.org. Fræðslukvikmyndirnar "Saving Capitalism" frá 2017 og "Inequality for All" frá 2013 sem hann stóð að ásamt öðrum hafa hlotið viðurkenningar.
Bjarnalaug

Bjarnalaug er innisundlaug á Akranesi sem teiknuð er af Guðjóni Samúelssyni. Hún var opnuð árið 1944.

Á sjómannadaginn árið 1944 var laugin afhent fullbúin í sinni fyrstu gerð. Þeir sem stóðu að byggingu laugarinnar voru minningarsjóður Bjarna Ólafssonar, Skipstjórafélagið Hafþór og sjómanna og vélstjóradeild Verkalýðsfélags Akraness. Minningarsjóður Bjarna Ólafssonar var stofnaður árið 1939 í kjölfar slyss sem átti sér stað í febrúar það ár, er fjórir sjómenn drukknuðu nánast við fjöruna við Teigavör þegar alda reið yfir bátinn þeirra. Einn þeirra var Bjarni Ólafsson skipstjóri. Mennirnir voru ósyndir og varð það kveikjan að því að farið var að safna fjármagni til byggingar sundlaugar.

Bjarnalaug er staðsett að "Laugabraut 6" og er hún orðin meira en 70 ára gömul.
Hliðum Keflavíkurflugvallar lokað

Lokun hliða Keflavíkurflugvallar var mótmælaaðgerð sem herstöðvaandstæðingar stóðu fyrir þann 13. mars árið 1976 til að mótmæla bandarískri hersetu á Íslandi, aðild Íslands að Atlantshafbandalaginu og framferði Breta í þorskastríðunum. Öllum sex hliðum herstöðvarinnar var lokað frá því snemma morguns og til kl. 15:30 síðdegis. Að því loknu var efnt til baráttufundar í samkomuhúsinu Stapa í Keflavík

Aðdragandi og skipulag.

Lokanir herstöðvarhliðanna voru skipulagðar í nafni herstöðvaandstæðinga á Suðurnesjum. Söfnuðust mótmælendur saman í Keflavík á sjötta tímanum um morguninn og skiptu sér þar á bíla. Nokkurra manna hópar voru sendir að hliðunum og afhentu þar fulltrúum lögreglunnar tilkynningu um að hliðunum væri lokað fyrir annarri umferð en neyðaraksturs og gangandi vegfarenda. Fáeinum dögum fyrr höfðu útvegsmenn á Suðurnesjum efnt til svipaðra aðgerða við hlið herstöðvarinnar nærri Grindavík til að mótmæla framferði Nató-ríkisins Breta í landhelgisdeilunni.

Ekki kom til átaka í tengslum við lokunina. Flugfarþegar á leið til og frá vellinum þurftu hins vegar að fara fótgangandi um hliðið og bera töskur sínar. Að sögn "Dagblaðsins" varð helsta röskunin sú að mjólkurflutningar inn á herstöðvasvæðið hafi ekki fengist heimilaðir.

Fjölmenni mætti á samkomu herstöðvaandstæðinga í Stapa að mótmælum loknum, þar sem fluttar voru ræður og tónlistaratriði.
Þrýstiaukadæla

Þrýstiaukadæla er dæla sem er notuð til að auka þrýsting eða flæði á vatni, gasi eða öðrum vökva inn í lögnum þar sem lítill þrýstingur er fyrir.

Dælan dælir vökvanum bæði úr forðatanki eða beint úr lögninni (inntakinu).

Þrýstiauka dælur eru bæði notaðar fyrir einkageirann, einbýlishús, sumarbústaði eða aðrar minni einingar, og svo eru notaðar stærri dælur fyrir t.d. fjölbýlishús, atvinnuhúsnæði ofl. til að dæla vatni á efri hæðir.
Paisley

Paisley (framburður: /ˈpeɪzli/; gelíska: "Pàislig") er bær í Renfrewshire í vesturhluta Skotlands. Til austurs liggur Glasgow, ekki langt frá bænum. Paisley er fimmta stærsta byggðin í Skotlandi en hefur ekki hlotið borgarstöðu.

Mikilvægi bæjarins jókst á 12. öld þegar klaustri var komið á laggirnar þar. Fyrir 19. öld var Paisley orðinn mikilvæg miðstöð vefnaðariðnaðarins, en bærinn er nafni Paisley-sjalsins og Paisley-mynstursins. Bærinn var kenndur við róttækni, en mótmæli vefara leiddu til svokallaða Róttæknistríðsins árið 1820. Fyrir 1993 hafði öllum vefnaðarverksmiðjum í bænum verið lokað, en sögu iðnaðarins er gerð góð skil á minjasöfnum bæjarins.
Leirdalsgöngin

Leirdalsgöngin (norska: "Lærdalstunnelen") eru 24,51 km löng veggöng sem liggja milli Leirdals og Aurlands í Sogni og Firðafylki í Noregi. Göngin eru lengstu veggöng í heimi, 8 km lengri en Gotthardgöngin í Sviss. Evrópuvegur E16 liggur í gegnum göngin sem eru síðasti hlekkurinn í vegtengingu milli Oslóar og Bergen án ferja og án erfiðra fjallvega.

Gerð gangnanna hófst árið 1995 og þau voru opnuð árið 2000. Gerð þeirra kostaði 1,082 milljarða norskra króna. 2,5 milljón rúmmetrar af grjóti voru teknir úr göngunum.
Cerastium morrisonense

Cerastium morrisonense er jurt af hjartagrasaætt. Hún er ættuð frá Tævan.
Wimbledon-mótið

Wimbledon-mótið er elsta og virtasta tennismót heims. Það hefur verið haldið á tennisvelli All England Club í Wimbledon í London frá árinu 1877. Mótið fer fram á grasvöllum utandyra en frá 2009 hefur miðvöllurinn verið búinn útdraganlegu þaki.

Mótið er eitt af fjórum í heimsmótaröðinni ("Grand Slam") ásamt Opna ástralska tennismótinu, Opna franska tennismótinu og Opna bandaríska tennismótinu. Frá 1988 er Wimbledon-mótið það eina af þessum mótum sem leikið er á grasvöllum.

Mótið fer fram í byrjun júlí og tekur tvær vikur.
Cerastium macrocalyx

Cerastium macrocalyx er jurt af hjartagrasaætt. Hún er ættuð frá Suður-Kákasus.
Cerastium julicum

Cerastium julicum er jurt af hjartagrasaætt. Hún er ættuð frá suðaustur Ölpunum.
283

283 (CCLXXXIII í rómverskum tölum) var 83. ár 3. aldar sem hófst á mánudegi samkvæmt júlíska tímatalinu. Í Rómaveldi var það þekkt sem ræðismannsár Carusar og Carinusar, eða sem árið 1036 "ab urbe condita". Það hefur verið þekkt sem 283 frá því að Anno Domini-ártöl voru tekin í notkun á miðöldum.